KLASA: P-401/23

URBROJ: 711-02-02/07-2025-9

Zagreb, 29. siječnja 2025.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika** **Ante Jovića, OIB: ………….., člana Uprave-direktora trgovačkog društva ČISTOĆA IMOTSKE KRAJINE d.o.o. za obavljanje komunalnih djelatnosti,** zastupanog po punomoćniku Jošku Mikuliću, odvjetniku u društvu LJUBIČIĆ - VRDOLJAK & PARTNERI, Odvjetničko društvo d.o.o. iz Splita, Sukoišanska 4, pokrenutom po službenoj dužnosti na radnom sastanku Povjerenstva od 19. studenoga 2024., na 70. sjednici održanoj 29. siječnja 2025. donosi sljedeću

**ODLUKU**

1. **Propustom pravovremenog podnošenja imovinske kartice za 2022. godinu, obveznik Ante Jović, član Uprave-direktor trgovačkog društva ČISTOĆA IMOTSKE KRAJINE d.o.o. za obavljanje komunalnih djelatnosti, povrijedio je odredbu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Anti Joviću izriče se opomena.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku, za obveznika Antu Jovića, člana Uprave-direktora trgovačkog društva ČISTOĆA IMOTSKE KRAJINE d.o.o. za obavljanje komunalnih djelatnosti, utvrdilo da imenovani obveznik nije podnio imovinsku karticu sukladno članku 10. stavku 4. ZSSI-a, pa je po službenoj dužnosti pokrenulo postupak protiv obveznika sukladno članku 41. stavku 1. ZSSI-a.

Obvezniku je s tim u vezi dana 4. prosinca 2023. upućena informativna obavijest o otvaranju predmeta na navedenu okolnost, a na koju se obavijest obveznik očitovao dana 5. prosinca 2023. navodeći da je imovinsku karticu za 2022. godinu ispunio 16. kolovoza 2022., a kako je i navedeno u obavijesti na korisničkom imenu, kao i da je dana 5. prosinca 2023. podnio i novu imovinsku karticu. Ako nešto nije učinjeno ispravno i ako nije postupio po zakonu, unaprijed se ispričava. Obveznik moli da se uvaži isprika i da će, ako nešto nije u redu, to i ispraviti.

Slijedom navedenog, Povjerenstvo je na stručnom radnom sastanku Povjerenstva održanom dana 19. studenoga 2024. utvrdilo postojanje pretpostavki za pokretanje postupka vezano za moguću povredu članka 10. stavka 4. ZSSI-a te je o istome obvezniku dostavilo obavijest KLASA: P-401/23, URBROJ: 711-02-02/07-2024-06 od 19. studenoga 2024., koju je obveznik zaprimio 10. prosinca 2024. Navedenom obavijesti obveznik je pozvan da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Obveznik se na navedenu obavijest očitovao putem punomoćnika Joška Mikulića, odvjetnika u društvu LJUBIČIĆ - VRDOLJAK & PARTNERI, Odvjetničko društvo d.o.o. navodeći da na strani obveznika nije postojala bilo kakva namjera za kašnjenjem u dostavi imovinske kartice te da tim kašnjenjem nije nastupila nikakva štetna posljedica, što ne bi trebalo biti sporno. Naglašava da su svi dostavljeni podaci točni te da isti vjerno i točno prezentiraju potrebno činjenično stanje. Nadalje, navodi da je, prethodno dostavi kartice, bilo nužno otvoriti korisnički račun, čije je otvaranje bilo povezano s određenim poteškoćama tehničke naravi. Osim navedenog, prikupljanje traženih podataka radi očitovanja je iziskivalo određeno vrijeme, što je sve rezultiralo protekom vremena do dostave. Obveznik smatra bitnim naznačiti da je obveznik dostavio imovinsku karticu uz jasnu naznaku da se dostavlja imovinska kartica za 2022. godinu. Dakle, navodi se da u postupanju obveznika nije bilo namjere te je isti i dostavio potrebne i točne podatke. S tim u vezi navodi da bi se, ako Povjerenstvo smatra da su se u postupanju obveznika ostvarila bitna obilježja ostvarenja predmetne povrede, radilo o lakom obliku kršenja odredbi te da bi se, s obzirom da nije došlo do prouzročenja posljedica, trebala primijeniti opomena kao sankcija, što se i predlaže.

U tijeku postupka Povjerenstvo je izvršilo uvid u službenu bilješku Povjerenstva od 23. studenoga 2023., informativnu obavijest Povjerenstva od 4. prosinca 2023. o otvaranju predmeta, očitovanje obveznika od 5. prosinca 2023., obavijest Povjerenstva KLASA: P-401/23, URBROJ: 711-02-02/07-2024-06 od 19. studenoga 2024. s pripadajućom povratnicom, očitovanje obveznika od 24. prosinca 2024., Sudski registar Trgovačkog suda u Splitu te u Registar obveznika i Registar imovinskih kartica koje vodi i ustrojava Povjerenstvo.

Povjerenstvo je uvidom u Registar obveznika i Registar imovinskih kartica, kao i uvidom u Sudski registar Trgovačkog suda u Splitu utvrdilo da Ante Jović profesionalno obnaša dužnost člana Uprave-direktora trgovačkog društva ČISTOĆA IMOTSKE KRAJINE d.o.o. za obavljanje komunalnih djelatnosti od 30. travnja 2020., dok je uvidom u navedeni Sudski registar utvrđeno da su članovi tog društva jedinice lokalne samouprave.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu toga Zakona, pa je stoga Ante Jović, povodom obnašanja dužnosti člana Uprave-direktora društva ČISTOĆA IMOTSKE KRAJINE d.o.o., stupanjem na snagu ZSSI-a 25. prosinca 2021. postao obveznikom toga Zakona te je dužan postupati u skladu s njegovim odredbama.

Povjerenstvo je uvidom u Registar imovinskih kartica utvrdilo da je obveznik Ante Jović dana 16. kolovoza 2022. podnio prvu imovinsku karticu, i to sa svrhom godišnje obveze podnošenja, međutim naznačena svrha je utvrđena pogrešnom te je ta kartica obvezniku odobrena kao imovinska kartica podnesena povodom stupanja na dužnost. Isto tako, utvrđeno je da je obveznik dana 5. prosinca 2023. podnio imovinsku karticu sa svrhom godišnje obveze podnošenja za 2022. godinu, koja je obvezniku i odobrena dana 29. prosinca 2023. godine.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Odredbom članka 10. stavka 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu, a koja se, sukladno stavku 5. istog članka, podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da će Povjerenstvo, ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, pokrenuti postupak protiv obveznika zbog povrede odredbi o podnošenju imovinske kartice.

Dakle, iako je obveznik bio dužan podnijeti imovinsku karticu za 2022. godinu do 31. siječnja 2023., isti je to učinio tek 5. prosinca 2023. pa je stoga utvrđeno da je obveznik takvim svojim propustom povrijedio odredbu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10. (obveza podnošenja imovinske kartice), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a, opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odlučivanja o vrsti sankcije kao olakotnu okolnost uzelo u obzir činjenicu da je obveznik, iako uz znatno kašnjenje, naknadno ipak podnio predmetnu imovinsku karticu za 2022. godinu, i to dan nakon primitka informativne obavijesti Povjerenstva o otvaranju predmeta od 4. prosinca 2023., kao i da obveznik nije imao ranije utvrđenih povreda odredbi ZSSI-a. Stoga je Povjerenstvo za opisanu povredu smatralo opravdanim obvezniku izreći sankciju opomene.

Ova odluka objavit će se na mrežnim stranicama Povjerenstva nakon uredne dostave odluke obvezniku, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je odlučilo kako je navedeno u izreci ove odluke.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Ante Jović, putem LJUBIČIĆ - VRDOLJAK & PARTNERI, Odvjetničko društvo d.o.o., Sukoišanska 4, 21000 Split

2. Objava na mrežnim stranicama Povjerenstva nakon uredne dostave obvezniku

3. Pismohrana